प्रधानमन्त्रीलाई थापाको आग्रह- 'त्रिविलाई दलीय भाडबण्डाको दलदलबाट निकाल्न अवरोध नगर्नुहोस्'
नेपाली कांग्रेसका महामन्त्री एवम् प्रतिनिधिसभा सदस्य गगनकुमार थापाले अहिले विश्वविद्यालयलाई राजनीतिक भागबण्डाको दलदलबाट निकाल्ने मौका रहेको बताएका छन् । त्रिभुवन विश्वविद्यालयका नवनियुक्त उपकुलपतिले रेक्टर र रजिष्टार नियुक्त गर्न प्रयास गरेकोमा प्रधामन्त्री पुष्पकमल दाहालले अवरोध गरेको सुनिएको भन्दै नेता थापाले त्रिविलाई राजनीतिक दलदलबाट बाहिर निकाल्ने उपकुलपतिको प्रयासमा अवरोध नबन्ने आग्रह गरेका छन् । 
काठमाडौँ — नेपाली कांग्रेसका महामन्त्री एवम् प्रतिनिधिसभा सदस्य गगनकुमार थापाले अहिले विश्वविद्यालयलाई राजनीतिक भागबण्डाको दलदलबाट निकाल्ने मौका रहेको बताएका छन् । त्रिभुवन विश्वविद्यालयका नवनियुक्त उपकुलपतिले रेक्टर र रजिष्टार नियुक्त गर्न प्रयास गरेकोमा प्रधामन्त्री पुष्पकमल दाहालले अवरोध गरेको सुनिएको भन्दै नेता थापाले त्रिविलाई राजनीतिक दलदलबाट बाहिर निकाल्ने उपकुलपतिको प्रयासमा अवरोध नबन्ने आग्रह गरेका छन् । शुक्रबार महामन्त्री थापाले सामाजिक सञ्जालमार्फत् प्रधानमन्त्रीलाई सम्बोधन गरेर टिप्पणी गर्दै भनेका छन्, 'प्रधानमन्त्रीज्यू, स्वीकार्नै पर्छ, हाम्रै व्यवस्थापकीय कमजोरीका कारण हाम्रा विश्वविद्यालय दलीयकरणको दुष्चक्रमा फसेर थला परेका हुन् । त्यो कमजोरी सच्याउने जिम्मेवारी हाम्रै हो। यही सोंचका साथ केही समयदेखि विश्वविद्यालयलाई दलीयकरणको दलदलबाट निकाल्न प्रयास गर्दै आएका छौं । यसका निम्ति हालका कानून बदल्नुपर्छ, भन्नेमा प्रष्ट छौं, सरकारले ल्याउने उच्च शिक्षा सम्बन्धी विधेयकमा संसदमा काम गर्नु पर्ने छ, गर्ने नै हो ।'महामन्त्री थापाले ती कानूनहरु बन्नुभन्दा अगाडि विश्वविद्यालयहरुमा हुने नियुक्तिमा दलीय भागबण्डाबाट मुक्त भएर काम गर्न सरकारलाई आग्रह गरेका छन् । 'त्रिवि उपकुलपति नियुक्ति प्रक्रिया बदल्न हामीले गरेको वकालत र प्रयासमा तपाईं अनविज्ञ हुनुहुन्नँ । यद्यपि त्रिवि उपकुलपतिको नियुक्ति प्रक्रिया जुन ढङ्गले गरियो त्यसमा हाम्रो प्रश्न नै रह्यो । तर, अहिले त्रिविका उपकुलपति स्वयंले दलीय प्रभावबाट अलग रहेर प्रचलित कानून बमोजिम रेक्टर र रजिष्टार लगायतका पदाधिकारी नियुक्ति अगाडि बढाउन खोजेको देख्दा केही आशा पलाएको थियो । तर, त्यो प्रयासलाई पनि तपाईंले रोक्नुभयो भन्ने खबर छ,' थापाले अघि भनेका छन्, 'प्रधानमन्त्रीज्यू, विनम्रतापूर्वक आग्रह छ, फेरि यस्तो गल्ती नगर्नुहोस् । यो गल्ती सच्याउने मौका हो, विश्वविद्यालयलाई दलीय भागबण्डाको दलदलबाट निकाल्ने मौका हो, प्रक्रियालाई अवरोध होइन, कुलपतिको हैसियतले सहजीकरण गर्नुहोस् ।'